居雲巢
作者：沈遼
朝代：宋

paragraphs: 我昔泛歸艇，逍遥下湘川。
願言覿開士，爲我斷攀緣。
不識達摩老，誰将言句傳。
幽林得邂逅，故步空囂然。
邇来齊山下，乃在青谿邊。
一徑雖甚微，松竹上參天。
白雲本無迹，作巢類烏鳶。
上下絕人籟，由來在山顛。
朝炊一盂飯，夕寄一榻眠。
委羸豈無事，亦爇爐中烟。
久已淨諸業，自然忘盖纒。
此身與此世，影響寄餘年。
時有佳客至，相與傲林泉。
客去後孤坐，隱隱風中絃。